Luister: Jannie du Toit vier fees oral in SA | Maroela Media
Die sanger en liedjieskrywer Jannie du Toit. (Foto: Verskaf deur die FAK)
Du Toit, wat onlangs deur die Federasie van Afrikaanse Kultuurvereniginge (FAK) vereer is vir sy 50 jaar in die Afrikaanse musiekbedryf, sal vanjaar onder meer te sien wees tydens die Innibos Laeveld Nasionale Kunstefees in Mbombela (Nelspruit), Vrystaat Kunstefees in Bloemfontein, die Makhanda (Grahamstad) National Arts Festival en Aardklop Nasionale Kunstefees op Potchefstroom.
Gautengers wat nie dié kunstefeeste kan bywoon nie, hoef egter nie uitgelaat te voel nie. Du Toit sal in Julie ook sy sogenaamde Kunstefees in die kleine by die Atterbury-teater in Pretoria aanbied.
Du Toit vertel in 'n onderhoud met Maroela Media hy sal tydens dié spesiale dag drie van sy gewildste musiekproduksies in verskillende tydgleuwe by dié toonaangewende teater uitvoer. Die produksies sal ook tydens dié konserte voor gehore vir kykNET opgeneem word.
"Ek gebruik die wingerd as 'n beeld van die gawe wat ek van bo gekry het," vertel Du Toit. "Ek glo vas dat die liewe Here hierdie wingerd vir my present gegee het. Hy het gesê: 'Ou maat, kom, daar is edelvrugte beskikbaar, daar is goeie lote en jy moet elke dag hard werk en gaan leer hoe 'n mens wyn aanmekaar sit'. Hoe om, as jy eers die druiwesap het, dit in goeie wyn om te sit. Ek werk al vyf dekades hieraan."
Hy voeg by dat een van die oorspronklike snitte wat vir sy jongste produksie geskryf is, opgedra is aan sy musiekmaat van 25 jaar, Christa Steyn, wat sewe jaar gelede aan kanker oorlede is. Hy het ook 'n liedjie opgedra aan 'n koffiewinkel in Melville waar hy en sy goeie vriend Lochner de Kock elke oggend koffie gedrink het. Nog 'n snit is opgedra aan sy vrou, Therina, met wie hy verlede jaar getroud is.
Die produksie, Bonjour Monsieur Brel word ná Oesjaar uitgevoer. Tydens dié produksie sing Du Toit in Afrikaans, Engels, Frans en Nederlands. Du Toit vertel dat hy nie probeer om die verhaal van Jacques Brel te vertel nie, maar eerder om sy liedere te sing en aan te haal uit sy tekste.
"Dié man het baie spesifieke gedagtes in sy kop gehad en dit was nie sommer net sulke woordjies wat afgerammel en herhaal is nie. Hy het werklik besondere dinge aangeroer en hy was 'n ware digter en filosoof," sê Du Toit.
"Hy is al 40 jaar gelede oorlede, maar sy werk leef voort en dit is verskriklik lekker om dit te sing. Chanie sal my op die klavier begelei en Susan sal ook met haar tjello op die verhoog wees. Chanie gryp ook elke nou en dan die trekklavier en dan kry jy heerlike, kontinentale klanke."
"Die musiek wat [Maree] vir ons nagelaat het, is uit die boonste rakke. Thean is die stigterslid van Ses Snare en 'n uitstekende kitaarspeler wat saam met my tydens die produksie hulde bring aan Lucas. In dié geval vertel ons wel stories oor Lucas, want hy het so 'n groot hart gehad. Hy was so goed vir mense en so goed vir my dat 'n mens nie anders kan as om bietjie stories te wil vertel oor hom nie."
Hy voeg by dat Kotze ook 'n kortverhaal uit Maree se pen voorlees tydens die produksie. "Die storie handel oor een aand in die Karoo. Dit is absoluut hartroerend. Thean sing ook ongelooflik baie soos Lucas. Hy laat my partykeer op die verhoog koue rillings kry en hy is eintlik die enigste kitaarspeler wat ek al teëgekom het wat Lucas se liedjies presies speel soos Lucas dit gespeel het."
Du Toit fees voort
Jannie du Toit op die verhoog. (Foto: Facebook via Jannie du Toit)
Du Toit sal deur die loop van die jaar ook by vier van Suid-Afrika se grootste kunstefeeste te sien wees.
Einde Junie is hy by die Innibos Laeveld Nasionale Kunstefees saam met Anton Goosen en Coenie de Villiers te sien in die musiekproduksie, Musiek en Liriek – 40 jaar later. Dié produksie word uitgevoer ter herdenking van 'n uitsonderlike oomblik in die Afrikaanse kultuurgeskiedenis waarin hulle al drie gedeel het. Die sogenaamde Musiek en Liriek-beweging het 'n onuitwisbare invloed op Afrikaanse musiek gehad en was bepalend in al drie dié kunstenaars se solo-loopbane.
Gedurende dié fees tree Du Toit ook op die KMI Airport Kunsteverhoog op saam met Mouton, die eerste tjellis van die Johannesburgse Filharmoniese orkes.
Du Toit sal ook vroeg in Julie by die Vrystaat Kunstefees in Bloemfontein te sien wees met Oesjaar, saam met Mouton op tjello, Jonker op klavier en trekklavier en Botha op tromme.
Daarna beweeg Du Toit en sy orkes na Makhanda (Grahamstad) waar hulle op die Makhanda National Arts Festival Bonjour Monsieur Brel in die Beethovensaal, een van die beste klassieke sale by dié fees, sal aanbied.